TACC วิ่งคึก 7% รับบอร์ดไฟเขียวโครงการซื้อหุ้นคืนวงเงิน 15.20 ลบ. เริ่ม 2 เม.ย.-1 ต.ค.
TACC วิ่งคึก 7% รับบอร์ดไฟเขียวโครงการซื้อหุ้นคืนวงเงิน 15.20 ลบ. เริ่ม 2 เม.ย.-1 ต.ค. โดย ณ เวลา 10.27 น. อยู่ที่ระดับ 4.86 บาท บวก 0.32 บาท หรือ 7.05% ด้วยมูลค่าซื้อขาย 24.40 ล้านบาท
16 มี.ค. 2561

ผู้สื่อข่าวรายงานว่า บริษัท ที.เอ.ซี. คอนซูเมอร์ จำกัด (มหาชน) หรือ TACC ณ เวลา 10.27 น. อยู่ที่ระดับ 4.86 บาท บวก 0.32 บาท หรือ 7.05% ด้วยมูลค่าซื้อขาย 24.40 ล้านบาท

บริษัทแจ้งว่าที่ประชุมคณะกรรมการบริษัทวานนี้ (15 มี.ค.) อนุมัติโครงการซื้อหุ้นคืนเพื่อบริหารการเงิน โดยจะใช้วงเงินสูงสุด 15.20 ล้านบาท เพื่อซื้อหุ้นคืน 3 ล้านหุ้น พาร์หุ้นละ 0.25 บาท คิดเป็นสัดส่วนหุ้นที่จะซื้อคืน 0.49% ของหุ้นที่จำหน่ายได้แล้วทั้งหมด โดยจะซื้อหุ้นคืนจากในตลาดหลักทรัพย์แห่งประเทศไทย (ตลท.) ตั้งแต่วันที่ 2 เม.ย.-1 ต.ค.61
โดยหลักเกณฑ์ในการกำหนดราคาหุ้นที่จะซื้อคืน โดยให้นำราคาหุ้นเฉลี่ยย้อนหลัง 30 วันก่อนวันที่บริษัทตะทำการเปิดเผยข้อมูลมาประกอบการพิจารณากำหนดราคาหุ้นด้วย ราคาซื้อจะไม่เกินกว่าร้อยละ 115 ของราคาปิดของหุ้นเฉลี่ย 5 วันทำการซื้อขายก่อนหน้าวันที่ทำรายการซื้อหุ้นคืนทั้งนี้ราคาเฉลี่ยย้อนหลัง 30 วัน ตั้งแต่วันที่ 31 ม.ค.-14มี.ค.61 เท่ากับ 4.83 บาท นอกจากนี้บริษัทจะจำหน่ายหุ้นที่ซื้อคืนในตลท. ภายหลัง 6 เดือนนับแต่การซื้อคืนเสร็จสิ้น แต่จะต้องไม่เกิน 3 ปี